
MIKROBIOLOGINĖS DIAGNOSTIKOS GERINIMO GALIMYBIŲ STUDIJOS (TYRIMO) ATLIKIMO PASLAUGOS

TECHNINĖ SPECIFIKACIJA

I. BENDROJI DALIS

1. Perkančioji organizacija - Higienos institutas 
2. Informacija apie vykdomą projektą – Paslaugos perkamos įgyvendinant Perkančiosios organizacijos koordinuojamą  Pažangos įgyvendinimo projektą „Antimikrobinio atsparumo valdymo plėtojimas“ (toliau - Projektas), kuriuo siekiama užtikrinti antimikrobinio atsparumo valdymo gerinimą šalyje. Projektas skirtas asmens  sveikatos priežiūros įstaigoms (ASPĮ) ir jų sveikatos priežiūros specialistams. Europos prevencijos ir kontrolės centro (ECDC) duomenimis, antimikrobinis atsparumas pasaulyje ir ES šalyse didėja ir tampa vis svarbesne visuomenės sveikatos problema. Situacija Lietuvoje taip pat nėra palanki. Šią problemą planuojama spręsti sukuriant ir diegiant antimikrobinio atsparumo valdymui skirtas priemones – pasinaudojus gerąja užsienio šalių praktika ir patirtimi bei mokslo įrodymais projekto metu bus sukurti ir pradėti diegti stacionarinėse ASPĮ du modeliai: antimikrobinių vaistų vartojimo valdymo ir infekcijų prevencijos ir valdymo stacionarinėse ASPĮ modeliai. Siekiant sėkmingai diegti modelius, bus tobulinama sveikatos priežiūros specialistų kvalifikacija Lietuvoje vyksiančių ir užsienio šalių renginiuose, rengiama metodinė medžiaga ir organizuojami mokymai.  

II. PIRKIMO OBJEKTAS

3.  Pirkimo objektas – mikrobiologinės diagnostikos gerinimo galimybių studijos (tyrimo) atlikimo paslaugos. 
4. Paslaugų tikslas – įvertinti esamą mikrobiologinės diagnostikos situaciją, nustatyti pagrindines problemas ir pateikti rekomendacijas dėl mikrobiologinės diagnostikos stiprinimo, siekiant gerinti racionalų antimikrobinių vaistų vartojimą ir prisidėti prie antimikrobinio atsparumo mažinimo.
5. Paslaugų uždaviniai ir reikalavimai:
	5.1. Sukurti kiekybinio tyrimo klausimyną, skirtą esamos mikrobiologinės diagnostikos organizavimo situacijos ir prieinamumo vertinimui stacionarines paslaugas teikiančiose ASPĮ.
	5.1.1. Klausimynas turi apimti mikrobiologinių tyrimų prieinamumą, naudojimą klinikinių sprendimų priėmimui, poveikį antimikrobinių vaistų skyrimui, pagrindines kliūtis, galimas priemones diagnostikos gerinimui. Apklausos tikslas – nustatyti mikrobiologinės diagnostikos stiprinimo prioritetus ir galimą jų poveikį racionaliam antimikrobinių vaistų vartojimui. Klausimyne turi atsispindėti šios klausimų grupės:

	Klausimų grupės 

	Demografiniai (amžius, lytis, įstaigos lygis, skyrius, kuriame dirba, pareigos)

	Mikrobiologinių tyrimų prieinamumas (ar įstaigoje prieinami mikrobiologiniai tyrimai, ar atliekami vietoje ar siunčiami į kitą laboratoriją, tyrimų rezultato gavimo terminai, kokių tyrimų trūksta ir kt.) 

	Mikrobiologinių tyrimų naudojimas klinikinėje praktikoje (kaip dažnai prieš skirdami antimikrobinius vaistus paskiriami mikrobiologiniai tyrimai, kaip dažnai koreguojamas gydymas gavus atsakymus ir kt.)

	Pagrindinės problemos bei mikrobiologinės diagnostikos naudojimą ribojantys veiksniai (pvz. ilgas tyrimų atlikimo laikas, ribotas prieinamumas, komunikacijos tarp laboratorijos ir gydytojų trūkumas, žinių apie tyrimų interpretavimą stoka ir kt.)

	Siūlomi sprendimai mikrobiologinės diagnostikos gerinimui



5.1.2. Klausimynas turi būti suderintas su Perkančiąja organizacija. 
5.2. Sukurti kiekybinio tyrimo klausimyną, skirtą mikrobiologijos laboratorijoms siekiant įvertinti Lietuvos mikrobiologijos laboratorijų galimybes ir taikomą praktiką. 
5.2.1. Klausimynas turi apimti greitosios mikrobiologinės diagnostikos metodų, molekulinių tyrimų (PGR ir kitų nukleorūgščių amplifikacijos metodų), greitos mikroorganizmų identifikacijos (pvz., MALDI-TOF MS), greitųjų antibiotikų jautrumo nustatymo metodų taikymą bei galimybes nustatyti svarbiausius atsparumo mechanizmus (ESBL, karbapenemazes, mecA/mecC, vanA/vanB ir kt.).
5.2.2. Klausimynas turi būti suderintas su Perkančiąja organizacija.
	5.3. Sukurti kokybinio tyrimo planą, skirtą išsamiai išsiaiškinti mikrobiologinės diagnostikos naudojimo praktikas, kliūtis ir poreikius, susijusius su racionaliu antimikrobinių vaistų vartojimu, bei identifikuoti galimas mikrobiologinės diagnostikos stiprinimo priemones. Tyrimas skirtas papildyti kiekybinės apklausos rezultatus ir suteikti gilesnį supratimą apie organizacinius, profesinius ir sisteminius veiksnius, lemiančius mikrobiologinių tyrimų naudojimą klinikinių sprendimų priėmimo procese.
	5.2.1. Tyrimo plane turi atsispindėti šios klausimų grupės: mikrobiologinės diagnostikos naudojimas praktikoje, ribojantys veiksniai, laboratorijų ir klinicistų bendradarbiavimas, prioritetinės mikrobiologinės diagnostikos gerinimo priemonės.
5.2.2. Kokybinio tyrimo planas turi būti suderintas su Perkančiąja organizacija. 
5.3. Atlikti kiekybinį tyrimą. 
I dalis - esamos mikrobiologinės diagnostikos organizavimo situacijos ir prieinamumo vertinimas.
5.3.1. Tyrimo populiacija – stacionarines paslaugas teikiančių asmens sveikatos priežiūros įstaigų (toliau – ASPĮ)  gydytojai specialistai, skiriantis gydymą antimikrobiniais vaistais.
5.3.2. Tyrimo imties dydis – ne mažiau kaip 350 respondentų iš skirtingo lygio stacionarines paslaugas teikiančių ASPĮ. 
II dalis – mikrobiologijos laboratorijų galimybių ir taikomo praktikos vertinimas.
5.3.3. Tyrimo populiacija ir imtis – visos Lietuvos mikrobiologijos laboratorijos (vienas klausimynas vienai laboratorijai).
5.3.4. Tyrimo metodas – anketinė apklausa. 
5.4. Atlikti kokybinį tyrimą.
	5.4.1. Tyrimo populiacija –  ASPĮ gydytojai, skiriantys antimikrobinius vaistus, mikrobiologai, klinikiniai farmakologai, infekcijų kontrolės specialistai, antimikrobinių vaistų vartojimo valdymo komandos nariai, administracijos atstovai.
	5.4.2. Tyrimo imtis – ne mažiau kaip 3 grupės po 6-10 dalyvių. 
5.4.3. Tyrimo metodas – fokus grupės. 
5.5. Parengti tarpinę ataskaitą  (1 vnt.). 
	5.5.1. Suorganizuoti diskusiją tarpinės ataskaitos aptarimui:
	5.5.1.1. diskusijos trukmė 2 – 3 val.;
	5.5.1.2. preliminarus dalyvių skaičius – 20-30 asmenų (ASPĮ atstovai,  Sveikatos apsaugos ministerijos atstovai, Perkančiosios organizacijos atstovai);  
	5.5.1.3. Diskusijos dalyvių sąrašą Paslaugų teikėjas suderina su Perkančiąja organizacija likus ne mažiau nei 5 darbo dienoms iki renginio;
5.5.1.4. diskusiją moderuoja Paslaugų teikėjas;
	5.5.1.5. visus organizacinius darbus, susijusius su diskusijos vietos parinkimu atlieka Paslaugų teikėjas.
	5.6. Parengti baigiamąją ataskaitą atsižvelgiant į diskusijos metu gautas ir Perkančiosios organizacijos pateiktas pastabas (1 vnt.). Ataskaitoje turi atsispindėti: 
5.6.1. Kiekybinio tyrimo rezultatai. 
5.6.2. Kokybinio tyrimo rezultatai. 
5.6.3. Rezultatų palyginimas pagal ASPĮ lygius (respublikinės / universitetinės, regioninės, rajoninės / palaikomojo gydymo ir slaugos ligoninės).
5.7. Ataskaitos turinys turi būti sudarytas iš šių dalių: 
5.7.1. Santrauka.
5.7.2. Įvadas (įtraukiant mokslo įrodymais grįstus gerosios praktikos pavyzdžius).
5.7.3. Tyrimo tikslas, uždaviniai ir metodika.
5.7.4. Kiekybinio tyrimo rezultatai.
5.7.5. Kokybinio tyrimo (fokus grupių diskusijos) rezultatai.
5.7.6. Mikrobiologinės diagnostikos gerinimo galimybių vertinimas (nustatytų problemų apibendrinimas, galimos intervencijos, tikėtinas poveikis).
5.7.7. Rekomendacijos mikrobiologinės diagnostikos gerinimui Lietuvoje. 
	5.8. Paslaugos teikėjas turi perduoti Perkančiajai organizacijai transkribuotus kokybinio tyrimo duomenis. 
6. Rezultatai:
6.1. Parengtas ir su Perkančiąja organizacija suderinti kiekybinio tyrimo klausimynai – iki rugsėjo 1 d. (2 vnt.).
6.2. Parengtas ir su Perkančiąja organizacija suderintas kokybinio tyrimo planas  –  iki rugsėjo 1 d. (1 vnt.).
6.3.Tarpinė mikrobiologinės diagnostikos gerinimo studijos ataskaita  turi būti pateikta Perkančiajai organizacijai jos nurodytu el. paštu  iki lapkričio 15 d. (1 vnt.). 
6.4. Tarpinės ataskaitos pristatymas Perkančiajai organizacijai (gyvai arba nuotoliu) – iki gruodžio 5 d. 
6.5. Baigiamoji mikrobiologinės diagnostikos gerinimo studijos ataskaita turi būti pateikta ir suderinta su  Perkančiąja organizacija jos nurodytu el. paštu iki gruodžio 15 d. (1 vnt.).  

III. SUTARTIES VIETA IR TRUKMĖ

7. [bookmark: _Hlk166834670] Paslaugų teikimo vieta – Vilnius.
8. Autorinės teisės:
8.1.  Paslaugų teikėjas nuo Paslaugų perdavimo – priėmimo akto pasirašymo momento perleidžia išimtinai Perkančiajai organizacijai visas autoriaus turtines teises į Paslaugų perdavimo-priėmimo aktu perduodamus Paslaugų rezultatus, įskaitant, bet neapsiribojant: atgaminti Paslaugų rezultatus bet kokia forma ar būdu, registruoti nuosavu prekės ženklu, dizainu ir/ar kitu registruotinu intelektinės nuosavybės objektu, adaptuoti ar kitaip perdirbti juos, platinti jų originalus ar jų kopijas parduodant, nuomojant, teikiant panaudai ar kitaip perduodant nuosavybėn arba valdyti bet kuriems tretiesiems asmenims, taip pat importuojant, eksportuojant, transliuoti, retransliuoti ir kitaip viešai rodyti bei skelbti juos, įskaitant jų padarymą viešai prieinamu kompiuterių tinklais.
8.2.  Autoriaus turtines teises į Paslaugų rezultatus Paslaugų teikėjas perduoda Perkančiajai organizacijai visam autorių teisių galiojimo terminui bei neribojant teritorijos. Atlyginimas už šios Sutarties pagrindu Perkančiajai organizacijai perleidžiamas autoriaus turtines teises yra įskaičiuotas į Paslaugų kainą ir už tokias teises, ir/ar jų naudojimą, ir/ar jų perleidimą Paslaugų teikėjas nei Sutarties galiojimo metu, nei jai pasibaigus ar nutraukus ateityje nereikalaus iš Perkančiosios organizacijos jokių papildomų mokėjimų ar mokesčių.
8.3.  Jeigu Sutarties vykdymo metu Paslaugų rezultatams sukurti Paslaugų teikėjas naudoja kitiems asmenims priklausančius intelektinės nuosavybės objektus, Paslaugų teikėjas yra visiškai atsakingas tiek Perkančiajai organizacijai, tiek ir tretiesiems asmenims už jų kūrinių bei kitos medžiagos, skirtos Sutarties vykdymo metu numatytiems Paslaugų rezultatams sukurti, naudojimo bei perdavimo Perkančiajai organizacijai teisėtumą. Paslaugų teikėjas prisiima atsakomybę už pretenzijas ar ieškinius, kylančius iš santykių su teisių turėtojais bei kitais trečiaisiais asmenimis dėl intelektinės nuosavybės teisių pažeidimo, susijusio su Sutarties vykdymo metu Perkančiajai organizacijai perduodamais Paslaugų rezultatais ir turtinėmis teisėmis į juos, ir įsipareigoja atlyginti Perkančiajai organizacijai jo dėl to patirtus nuostolius.
8.4.  Visų autoriaus turtinių teisių ir/ar kitų intelektinės nuosavybės teisių perleidimas pagal šią Sutartį yra išimtinis ir Paslaugų teikėjas neturi teisės suteikti tokių teisių į visus ir bet kuriuos Paslaugų rezultatus ir/ar atskirus jų elementus bet kuriems tretiesiems asmenims ir/ar pats naudotis tokiomis teisėmis.
9. Asmens duomenų tvarkymas - Paslaugų teikėjas, teikdamas paslaugas, privalo laikytis ir įgyvendinti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo, kitų teisės aktų, reglamentuojančių asmens duomenų apsaugą, reikalavimų.
10. Minimalūs aplinkos apsaugos kriterijai, kurie taikomi paslaugoms - Vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 ,,Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (aktuali redakcija 2022 m. gruodžio 13 d. įsakymas Nr. D1-401) 4 punktu, Pirkimas laikomas žaliuoju, nes tenkina 4.4.3 papunktyje nustatytą sąlygą t. y. perkama tik nematerialaus pobūdžio (intelektinė) paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos.
11. Paslaugos turi būti suteiktos iki 2026 m. gruodžio 15 d.

                                                        _____________________________



2

